En les negociacions de pau, Víctor Manuel II va aconseguir d'Àustria l'annexió de Llombardia, després de la qual vindrien les de Parma, Mòdena, Toscana i Romanya, en sol·licitar els seus governs provisionals la unió al Piemont. El següent objectiu de Garibaldi fou d'assolir l'alliberament del Regne de les Dues Sicílies, en el qual Francesc II de Nàpols exercia una monarquia absoluta. Les revoltes constants foren una preparació per a l'expedició dels Mil Camises Vermelles, afavorida per Cavour. Al capdavant de la seva tropa de voluntaris, Garibaldi va arribar a Palerm (després d'haver salpat de Gènova), on va ser rebut amb entusiasme pels rebels, alguns dels quals, fins i tot, se'ls varen unir.